Party, premier vergader oor plaasaanvalle | Maroela Media
Dr. Pieter Groenewald, leier van die VF Plus, en Philip van Staden, VF Plus-LPW vir Gauteng, vergader Donderdag met David Makhura, premier van Gauteng, oor plaasveiligheid en die misdaadsituasie in die provinsie.
Die gesprek vind by Makhura se kantoor by die Gautengse wetgewer in Johannesburg plaas.
Makhura en Van Staden het vroeg in November op ŉ datum vir die vergadering besluit en gaan onder meer oor plaasmoorde, moorde en protesaksies gesels.
Hierdie ontmoeting spruit uit ŉ verklaring wat Van Staden vroeër in die provinsiale wetgewer gemaak het oor die Swart Maandag-optogte teen plaasmoorde. Van Staden het in sy verklaring gesê dat nog meer betogings teen plaasmoorde en moorde gaan plaasvind om nog meer druk op die regering te plaas.
Van Staden het ook aangevoer dat, te midde van die huidige misdaadkrisis, die regering nie die probleem sal takel nie omdat die regering self die probleem is. “Makhura het versoek om ŉ gesprek te voer oor die kwessies en daar is ooreengekom dat dit op ŉ dringende basis sal plaasvind,” het Van Staden gesê.
“Die VF Plus is altyd oop vir gesprek om oplossings vir ŉ bepaalde probleem of probleme te probeer kry. Die premier se uitnodiging om ŉ gesprek oor die kwessies te voer is vir die oomblik ŉ stap in die regte rigting. Ek hoop dat hierdie gesprek die begin sal wees van ŉ proses om die moorde in die provinsie en uiteindelik in die res van die land hok te slaan.”
Ek dink nie hierdie gesprekvoering gaan enigiets oplewer nie want duidelik is dit deel van die agende om niks te doen nie.
Kom ons kry die bal aan die rol en dan wys ons sommer vir julius malema ons skrik nie vir sy dreigemente nie. As ons nie protesteer nie gaan die eff waarlik glo n paar dreigwoorde het ons op ons plek gesit. Ek besef natuurlik dat die protes se hoofdoel is om ons misnoee teen plaasmoorde uit te spreek.
Spandeer minder geld aan vergaderings, en beradings, vat daardie vermorsing en DOEN IETS.